
РЕПУБЛИКА БЪЛГАРИЯ
Заместник-министър на земеделието и храните

ОДОБРИЛ,

ДО
МИНИСТЪРА НА ЗЕМЕДЕЛИЕТО И ХРАНИТЕ
Г-Н ПЛАМЕН АБРОВСКИ


ДОКЛАД
от Янислав Янчев – заместник-министър на земеделието и храните

Относно: Наредба за условията и реда за предоставяне на извънредна финансова помощ на земеделски стопани, засегнати от специфични проблеми, произтичащи от кризата в Близкия изток, които се отразяват на икономическата им жизнеспособност


УВАЖАЕМИ ГОСПОДИН МИНИСТЪР,
На основание чл. 7а от Закона за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз, внасям за издаване Наредба за условията и реда за предоставяне на извънредна финансова помощ на земеделски стопани, засегнати от специфични проблеми, произтичащи от кризата в Близкия изток, които се отразяват на икономическата им жизнеспособност.

Причини, които налагат приемането на акта
На 30 юли 2026 г. влезе в сила Регламент за изпълнение (ЕС) 2026/1894 на Комисията от 27 юли 2026 година за предоставяне на извънредна финансова подкрепа на земеделските стопани, засегнати от специфични проблеми, произтичащи от кризата в Близкия изток, които се отразяват на икономическата им жизнеспособност (OB L, 2026/1894, 29.07.2026 г.) (Регламент за изпълнение (ЕС) 2026/1894). Съгласно разпоредбите на този регламент на държавите членки се предоставя извънредна финансова помощ от Европейския Съюз за мерки за подпомагане на земеделските стопани, чиито разходи за торове, за енергийни продукти – или и за двете, са, поради спецификата на сектора или вида продукция, най-силно засегнати от ценовите им равнища в резултат на кризата в Близкия изток, в т.ч. за компенсиране на икономическите им загуби. Определеният за Република България бюджет от Европейския фонд за гарантиране на земеделието е в размер на 11 615 100 евро, като се допуска предоставяне на допълнително национално финансиране до 200% от тази сума.
Съгласно разпоредбата на член 1, параграф 3 от Регламент за изпълнение (ЕС) 2026/1894 мерките за подпомагане се предприемат въз основа на обективни и недискриминационни критерии, които отчитат действителните икономически загуби, претърпени от съответните земеделски стопани и са от такова естество, че плащанията по тях не пораждат изкривявания на пазара или конкуренцията.
Настъпилата на 28 февруари 2026 г. и все още продължаваща криза в Близкия изток и нарушените в резултат на затварянето на Ормузкия проток търговски потоци се отразяват отрицателно на селскостопанските производители в Съюза, включително в България. Най-силно засегнати са разходите за торове и енергийни продукти, които са ключови производствени ресурси за селското стопанство. Рязкото им поскъпване влошава ликвидността и икономическата жизнеспособност на стопанствата в краткосрочен план, а ограничаването на достъпа до торове създава риск и за производствения потенциал през селскостопанската 2026/2027 година.
Прилагането на извънредната мярка в Република България ще осигури предоставяне на финансова подкрепа на земеделски стопани в определени сектори, за които нарастването на цените на торовете в резултат от кризата в Близкия изток оказва значим натиск върху ликвидността и икономическата жизнеспособност на стопанствата. Определените за подпомагане сектори са: плодове и зеленчуци (вкл. оранжерийно производство), десертно и винено грозде, рози, картофи и гъби.
Крайни бенефициери на мярката са земеделските стопани, чиито площи със съответните култури са установени като допустими за подпомагане по интервенцията „Основно подпомагане на доходите за устойчивост“ (ОПДУ) в Кампания 2026 г., с изключение на култивираните гъби. По отношение на тази култура условие за предоставяне на финансовата помощ е съответните земеделски стопани да са регистрирани съгласно Наредба № 3 от 1999 г. с култивирани гъби по анкетен формуляр за стопанската 2025/2026 г. и площите да са установени като допустими при проверка на място за помощ de minimis, съгласно Регламент (ЕС) № 1408/2013, на Комисията от 18 декември 2013 година относно прилагането на членове 107 и 108 от Договора за функционирането на Европейския съюз към помощта de minimis в селскостопанския сектор (OB L 352, 24.12.2013 г.), за подпомагане на земеделски стопани, произвеждащи оранжерийна продукция (домати, краставици, пипер, ягоди и малини), картофи, култивирани гъби, маслодайна роза и тютюн за 2025 г.
Подкрепата ще представлява частичен принос към определени разходи за торове на единица площ през 2026 г., въз основа на заложени стойности в утвърдени от министъра на земеделието и храните технологични карти, без да е обвързана с произведеното количество или с продажната цена на продукцията.
Изборът на допустимите сектори и производства е извършен въз основа на съвкупност от обективни критерии, отчитащи: тяхната структурна и икономическа уязвимост; интензивността на производството и размера на производствените разходи на единица площ, въз основа на утвърдени технологични карти; изчислената потребност от торове; увеличението на съответните разходи вследствие на кризата в Близкия изток; както и степента, в която земеделските стопани са получили подпомагане във връзка с кризата в Близкия изток чрез други национални или европейски инструменти.
Конкретните култури, допустими за подпомагане са: домати (оранжерийно и полско производство), краставици (оранжерийно и полско производство); пипер (оранжерийно и полско производство), патладжани, лук, чесън, зеле, моркови, картофи (вкл. картофи за семена), малини и ягоди (полско производство), дини, пъпеши, сливи, кайсии, ябълки, круши, череши, вишни, праскови, лозя – десертни сортове, лозя – винени сортове, рози и култивирани гъби.
За всяка култура е определена ставка (размер на подкрепата за единица площ от съответна култура – хектар или м2). Определянето на ставките е извършено чрез използване на единен коефициент (47,75 %), който представлява съответната част от разходите за торове за производството на конкретните допустими култури през 2026 г., съгласно технологичните карти и чието изчисляване е съобразено с предвидения допустим финансов ресурс за извънредната мярка и увеличените разходи за торовете.
За тази цел е извършен преглед на наличната официална информация за повишението на цените на торовете в Европейския съюз, което създава заплаха за икономическата жизнеспособност на земеделските стопанства – обект на подпомагане с извънредната мярка. Основните източници на информация са официално публикуваните ежемесечно от Европейската комисия, Генерална дирекция Земеделие и развитие на селските райони доклади за Наблюдение на цените на торовете на основата на азот, включващи данни от Agri data portal (DG TAXUD customs surveillance system), както и официалната Обсерватория на пазара на торове на ЕК, Генерална дирекция Земеделие и развитие на селските райони.    
От данните за вносните цени на азотните торове в ЕС от Доклада за наблюдение на цените на торовете за месеците май и юни 2026 г. е виден ръст на осреднената стойност на цените на азотните торове до 549 евро/тон (докладваните стойности за месец май и юни са съответно 564 евро/тон и 534 евро/тон) спрямо средна цена за 2024 г. от 298 евро/тон. Тази разлика представлява увеличение от 84,22%. Данни за движението в цените на европейския пазар на останалите видове минерални торове са налични на интернет страницата на ЕК – Обсерватория на пазара на торове на ЕС. При цените на фосфорните торове също се отчита осезаем ръст – над 20% спрямо средната им цена през 2024 г.  В публикуваните от ЕК краткосрочни прогнози[footnoteRef:1] е подчертано, че достъпът до фосфорни торове се затруднява и от ограниченото световно предлагане. Имайки предвид композицията на минералното торене в селските стопанства, базирана на последната официална информация от системата за информация за устойчивостта на земеделските стопанства (FSDN), публикувана на сайта на ЕК – Agri-food data portal, азотните торове имат водещо значение в структурата на използваните минерални торове в земеделските стопанства в България. През 2024 г. азотът представлява 77,1% от общото количество хранителни елементи, влагани в почвата под формата на минерални торове, изчислено като сбор на азот, фосфор и калий. Така азотът формира повече от три четвърти от отчетеното количество и надвишава над три пъти сумарното количество на фосфорните и калиевите хранителни елементи в използваните от стопанствата минерални торове, което е определящо за увеличението в средните претеглени разходи за торове с над 70%. [1:  European Commission: Directorate-General for Agriculture and Rural Development, Short-term outlook for EU agricultural markets in 2026, Publications Office of the European Union, 2026.] 

При определяне нивата на извънредната помощ е отчетено планираното подпомагане по линия на държавна помощ съгласно правилата на Съюза за държавната помощ чрез приетата на 29 април 2026 г. и валидна до 31 декември 2026 г. Временна рамка за държавна помощ във връзка с кризата в Близкия изток. Очакваното ниво на подпомагане по линия на тази временна мярка ще компенсира 21 % или по-малко от разходите за азотни торове по технологични карти на земеделските стопани, допустими за подпомагане с извънредна помощ на основание Регламент за изпълнение (ЕС) 2026/1894, което гарантира изпълнение на изискването по член 3 от същия регламент – да не бъде допуснато свръхподпомагане.
Разпределението на извънредната финансова помощ съобразно изложените по-горе обстоятелства ще компенсира значителна част от увеличените разходи за торове през 2026 г. по ефективен начин, в рамките на ограничението, наложено от наличния бюджет, съгласно Регламент за изпълнение (ЕС) 2026/1894.

Цели
Създаване на национална правна рамка за предоставянето на извънредна финансова подкрепа на земеделските стопани, засегнати от специфични проблеми, произтичащи от кризата в Близкия изток, които се отразяват на икономическата им жизнеспособност.

Финансови и други средства, необходими за прилагането на новата уредба
От Европейския фонд за гарантиране на земеделието е осигурен финансов ресурс в размер на 11 615 100 евро. Съгласно член 2 от Регламент за изпълнение (ЕС) 2026/1894 към него могат да бъдат добавени средства от националния бюджет в размер до 200 %, което представлява 23 230 200 евро.

Очаквани резултати от прилагането на акта
[bookmark: _GoBack]Изплащане на помощта от Европейския фонд за гарантиране на земеделието на допустимите заявители до 28 февруари 2027 г., а при наличие на средства в бюджета на ДФЗ – допълнително национално финансиране до 31 май 2027 г.
Посредством извънредната мярка ще бъде осигурена финансова подкрепа за непрекъснатостта на производствения цикъл през 2026/2027 г. и ще се ограничи риска земеделските стопани да намалят използването на торове под агрономично необходимите равнища поради ликвидни ограничения, ще се подпомогне запазването на производствения капацитет на засегнатите стопанства.

Анализ за съответствие с правото на Европейския съюз
Наредбата не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществени консултации на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществените консултации, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.


УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 7а от Закон за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз, предлагам да одобрите приложената Наредба за условията и реда за предоставяне на извънредна финансова помощ на земеделски стопани, засегнати от специфични проблеми, произтичащи от кризата в Близкия изток, които се отразяват на икономическата им жизнеспособност.

	Приложение: 
	1. Наредба за условията и реда за предоставяне на извънредна финансова помощ на земеделски стопани, засегнати от специфични проблеми, произтичащи от кризата в Близкия изток, които се отразяват на икономическата им жизнеспособност;
2. Справка за отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществените консултации;
5. Постъпилите предложения и становища от обществените консултации.

